ข้อมูลตลาดแรงงานสหรัฐแข็งแกร่ง กดดันสกุลเงินเอเชียและบาทอ่อนค่า
สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวในกรอบ 36.40-36.80 ในสัปดาห์นี้ สิ่งที่จะเป็นตัวขับเคลื่อนทิศทางค่าเงินบาท ได้แก่ ตัวเลขจากตลาดแรงงานสหรัฐที่รายงานเมื่อวันศุกร์ที่ผ่านมา โดยตัวเลขที่นักลงทุนให้ความสนใจมากที่สุด คือ ยอดการจ้างงานภาคนอกเกษตรที่นักวิเคราะห์คาดว่าจะปรับเพิ่มขึ้นมากกว่า 2 แสนตำแหน่ง ในเดือน ก.ย. จากเดือนก่อนหน้าที่เพิ่มขึ้น 1.73 แสนตำแหน่ง
5 ต.ค. 2558

สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวในกรอบ 36.40-36.80 ในสัปดาห์นี้ สิ่งที่จะเป็นตัวขับเคลื่อนทิศทางค่าเงินบาท ได้แก่ ตัวเลขจากตลาดแรงงานสหรัฐที่รายงานเมื่อวันศุกร์ที่ผ่านมา โดยตัวเลขที่นักลงทุนให้ความสนใจมากที่สุด คือ ยอดการจ้างงานภาคนอกเกษตรที่นักวิเคราะห์คาดว่าจะปรับเพิ่มขึ้นมากกว่า 2 แสนตำแหน่ง ในเดือน ก.ย. จากเดือนก่อนหน้าที่เพิ่มขึ้น 1.73 แสนตำแหน่ง
สะท้อนถึงภาวะตลาดแรงงานสหรัฐที่สดใส ซึ่งยังเปิดโอกาสให้ธนาคารกลางสหรัฐ (เฟด) สามารถขึ้นอัตราดอกเบี้ยในปีนี้ได้ และการขึ้นอัตราดอกเบี้ยในการประชุมเดือน ต.ค.ยังเป็นไปได้อยู่ ตามการออกมาให้ความเห็นของเหล่าประธานเฟดก่อนหน้านี้
ดังนั้น นักลงทุนจึงน่าจะหันเข้าไปถือเงินเหรียญสหรัฐเพิ่มมากขึ้น และส่งผลให้เงินเหรียญสหรัฐปรับแข็งค่าได้ เมื่อเทียบกับสกุลเงินหลัก รวมถึงสกุลเงินเอเชียโดยรวม ช่วงท้ายสัปดาห์ตลาดจะจับตาการเผยแพร่บันทึกการประชุมของเฟด เมื่อวันที่ 16-17 ก.ย. ซึ่งจะให้รายละเอียดถึงมุมมองของคณะกรรมการเพิ่มเติมต่อการตัดสินใจคงอัตราดอกเบี้ยในการประชุมที่ผ่านมา และอาจสะท้อนมุมมองในการขึ้นอัตราดอกเบี้ยครั้งต่อไปด้วย
สำหรับปัจจัยอื่นๆ ที่ควรติดตามในสัปดาห์นี้ ได้แก่ ดัชนีผู้จัดซื้อภาคการบริการของสหรัฐและยูโรโซน การประชุมธนาคารกลางญี่ปุ่นและสหราชอาณาจักร รวมถึงข้อมูลการปล่อยสินเชื่อของจีน
ค่าเงินบาทในสัปดาห์นี้เคลื่อนไหวอ่อนค่าลงต่อจากสัปดาห์ก่อนหน้า โดยช่วงต้นสัปดาห์ค่าเงินบาท (เปิดตลาดที่ระดับ 36.17) ได้รับแรงกดดันให้อ่อนค่าจากปัจจัยเชิงฤดูกาลที่ผู้นำเข้ามักจะมีความต้องการเงินเหรียญสหรัฐเพื่อชำระค่าสินค้า รวมถึงการลดความต้องการถือสินทรัพย์เสี่ยงของนักลงทุน หลังตลาดหุ้นทั่วโลกปรับตัวลดลงจากความกังวลต่อเศรษฐกิจโลกชะลอตัว
นอกจากนี้ การออกมาให้ความคิดเห็นของประธานเฟดสาขาต่างๆ ที่ยังเปิดโอกาสในการขึ้นอัตราดอกเบี้ยของสหรัฐในปีนี้ ยังเป็นสิ่งที่กดดันสกุลเงินเอเชียด้วย เนื่องจากทำให้นักลงทุนหันกลับเข้าไปซื้อเงินเหรียญสหรัฐเพิ่มมากขึ้นตามการรายงานตัวเลขสหรัฐที่ออกมาดี
ทั้งนี้ การอ่อนค่าของเงินบาทถือว่ายังปรับตัวไปในทิศทางเดียวกันกับสกุลเงินในภูมิภาค โดยอ่อนค่าไป 10% ตั้งแต่ต้นปีและเป็นอันดับ 3 รองจากเงินริงกิตและเงินรูเปียห์ที่อ่อนค่าไปกว่า 20% และ 15% ตามลำดับ